#FeesMustFall-aktivis beken skuldArgieffoto: ANA Bonginkosi Khanyile, studenteaktivis van die Ekonomiese Vryheidsvegters (EFF), het Maandag skuld beken op vier van die 13 aanklagte teen hom wat verband hou met die gewelddadige #FeesMustFall-betogings in KwaZulu-Natal in 2016. Danie Combrink, vir Khanyile, het sy kliënt se bekentenis aan landdros Siphiwe Hlophe voorgehou in die hof waar talle persone, geklee in EFF-klere, teenwoordig was. Khanyile het skuld beken op aanklagte wat verband hou met openbare geweld, die besit van ŉ gevaarlike wapen en twee aanklagte vir versuim om aan polisiebevele te voldoen. Hy het ook skuld beken op aanklag van onwettige samekoms en dat hy ŉ kettie gebruik het om polisiebeamptes met klippe te bestook. “My optrede het daartoe gelei dat die vrede ontwrig is en ek was bewus daarvan dat dit die gevolg sou wees van my optrede. Ek was deurgaans bewus daarvan dat my optrede onwettig was en dat ek strafregtelik vervolg sou kon word.” Hy is in September 2016 in hegtenis geneem tydens botsings tussen die polisie en studente van die Durbanse Universiteit van Tegnologie. Hy staan tereg op aanklag van aanhitsing tot openbare geweld, onwettige byeenkomste, die besit van ŉ gevaarlike wapen (ŉ kettie), dat hy verkeer ontwrig het, ŉ ontwrigting op openbare paaie veroorsaak het en die besit van springstof. Die staat het nie bewyse ingedien op enige ander aanklagte nie, wat beteken dat Khanyile vrygespreek word daarop. Hlophe het verwys na beeldmateriaal wat wys hoe Khanyile polisiebeamptes met klippe bestook. “Sy optrede het chaos veroorsaak,” het die landdros gesê. Die staat en verdediging het hul sake afgesluit en Hlophe het die saak tot 16 Oktober uitgestel vir vonnisoplegging. Hy wag nog vir verslae van korrektiewe beamptes wat in ag geneem sal word tydens die vonnisoplegging. Khanyile het landwyd opslae gemaak toe sy aansoek om borgtog in die konstitusionele hof aangehoor is nadat dit in laer howe afgekeur is. Ná ses maande in die tronk het die konstitusionele hof hom uiteindelik vrygelaat op borgtog van R250. Lees alle vorige berigte oor Bonginkosi Khanyile op Maroela Media.